ET Euroopa Liidu Teataja C 29/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 29/12

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„SPALT SPALTER”

EÜ nr: DE-PDO-0005-0843-10.01.2011

KGT ( ) KPN ( X )

1. Nimetus:

„Spalt Spalter”

2. liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 1.8 Asutamislepingu I lisas loetletud muud tooted (vürtsid jne)

3.2. Toote kirjeldus, mida punktis 1 esitatud nimetus tähistab:

Humal kuulub kanepiliste (cannabinaceae) sugukonda ja nõgeseliste (urticeae) seltsi. See on kahekojaline taim, st emas- ja isasõisikud ei asu samal taimel. Vaid emastaimed moodustavad nn humalakäbisid (lupuli strobulus), mida nimetatakse ka humala sarikõisikuks või stroobiliks. Humalasaaki koristatakse ajavahemikus augusti lõpust septembri keskpaigani. Pärast koristamist humalad (humalakäbid) kuivatatakse ning pressitakse ja jahutatakse töötlemiseks.

Toote „Spalt Spalter” jaoks taotletav määruse (EÜ) nr 510/2006 kohane kaitse on seotud üksnes kuivatatud humalakäbidega (lupuli strobulus) ning nendest saadud humalatöötlemissaadustega (humalagraanulid ja humalaekstrakt).

Humalagraanulitest ja humalaekstraktist töötlemissaaduste puhul on tegemist täiendava töötlemisega, et säilitada toorhumala väärtuslikke koostisosi ladustamisel ning parandada humalakoguse automaatset doseerimist õllepruulimisel.

Humalagraanulite tootmisel jahvatatakse humalaõisikud peeneks ning pressitakse seejärel ettevaatlikult kokku, et säiliks loodustoote algne kvaliteet.

Kaubanduses tüüp 90 all tuntud graanulid on oma nime saanud selle järgi, et 100 kg toorhumalast saadakse ligikaudu 90 kg graanuleid.

Lupuliiniga rikastatud humalagraanuleid (tüüp 45) saadakse sügavkülmutatud (– 35 °C) humala lupuliini näärmete mehhaanilise rikastamise teel. See on protsess, kus üks osa humalapulbri lehe- ja õisikufraktsioonist eemaldatakse sõelumise teel. Humalagraanulite tootmisel ei lisata humalale ühtegi muud ainet. Muudetakse vaid toorhumala füüsikalis-tehnilisi omadusi.

Sarnaselt humalagraanulitele jälgitakse ka humalaektrakstrakti tootmisel seda, et loodustoote algne kvaliteet ei muutuks. Tööstuslikult ekstraheeritakse humalat alates 1970ndate aastate algusest. Humalaõisiku polaarsete vaigu- ja õliosade eraldamisel kasutatakse humala koostisosade säästvaks ekstraheerimiseks vedelat või superkriitilist CO2 või etanooli.

Humala koostisosad, mis on olulised pruulimisel

Humala pruulimisomaduste määramise iseloomulikud koostisosad on mõruained ja eeterlikud õlid. Vähem oluline on parkainesisaldus. Mõruained ja eeterlikud õlid sisalduvad humalaõisikute lupuliini näärmetes. Parkained on peamiselt õisikulehtedes, pöörises ja vartes.

Kvaliteet

Toode „Spalt Spalter” vastab humalakäbide ja -ekstrakti turustamise kvaliteedi miinimumnõuetele, mis on sätestatud määruses (EMÜ) nr 890/78. Määruse (EMÜ) nr 1696/71 ja selle muutmismääruste kohaselt esitatakse õlletootjale humala kvaliteeti ja päritolu tõendavad sertifikaadid.

Sordid ja koostisosad

Nimetus „Spalt Spalter” tuleneb sellest, et sordi nimi on nimetuses alati pärast vastava kasvatuspiirkonna nime – antud juhul „Spalt Spalter”.

Kui humalasorti „Spalter” kasvatataks mõnes muus kasvatuspiirkonnas (mis antud juhul nii ei ole), oleks nimetuse järgi võimalik selgelt eristada, kas tegemist on Spalti kasvatuspiirkonna või mõne muu piirkonna humalasordiga „Spalter”. Näiteks peaks Hallertaus toodetud humalasordi „Spalter” nimetus olema „Hallertau Spalter”. Sellega on välistatud vastuolu kaitset taotletava nimetuse „Spalt Spalter” ja sordi nimetuse „Spalter” vahel. Koostisosade kohta täpsem ülevaade punktis 5.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kogu tootmistsükkel alates toorhumala kasvatamisest kuni humalaõisikute pakendamiseni toimub määratletud geograafilises piirkonnas. Humalasordi „Spalt Spalter” paljundamiseks võib kasutada üksnes kõnealusest geograafilisest piirkonnast saadud emataimi.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Määratletud geograafiline piirkond kattub Spalti humalakasvatuspiirkonnaga. See on määratletud Baieri liidumaa humalaseaduse rakendusmääruse (Bayerischen Verordnung zur Durchführung des Hopfengesetzes (BayHopfDV)) paragrahvis 3 (allikas 4a). Selle kohaselt hõlmab Spalti humalakasvatuspiirkond Spalti ja Kindingi sertifitseerimispiirkondi (Siegelbezirk).

Spalti sertifitseerimispiirkonnas on järgmised haldusüksused:

Abenberg, Büchenbach, Georgensgmünd, Heideck, Röttenbach, Roth, Spalt, Absberg, Ellingen, Haundorf, Höttingen, Pfofeld, Pleinfeld, Mitteleschenbach, Neuendettelsau, Windsbach.

Kindingi sertifitseerimispiirkonnas on järgmised haldusüksused: Altmannstein (üksnes Pondorfi ja Schamhaupteni piirkonnad), Beilngries, Denkendorf, Kinding, Kipfenberg, Titting, Greding, Berching.

5. Seos geograafilise piirkonnaga:

5.1. Geograafilise piirkonna eripära:

Keskajal asendus Spalti piirkonnas muidu tavapärane viinamarjakasvatus humalakasvatusega. Spalti piirkonna mõnes kohas (nt Großweingarten) kasvatatakse humalat endistel viinamägedel. Sealse piirkonna pehme kliima (650 mm sademeid ja 1 700 tundi päikesepaistet aastas) on ideaalne humalakasvatuse jaoks. Paksu pinnasekihiga, kerged kuni keskmiselt rasked ja kergesti soojenevad mullad on humalataimede arenemise optimaalsed eeltingimused.

Suurem osa Spalti kasvatuspiirkonnast asub hüdrogeoloogilises mõttes triiase ja Frangimaa juura ajastul kujunenud liivakivipinnasel ning kuulub seega kuristike ja karstialade hulka. Piirkonna valdavalt liivsavi- ja saviliivmuldades säilib vesi vaid vähesel määral. Künklikul maastikul rajatakse humalaaiad traditsiooniliselt orgudesse, kus vesi säilib ka pikema põuaperioodi vältel. Spalti kasvatuspiirkond asub mitmete väikese ja keskmise suurusega veekogu lähtekohas. Voolava veega suuremaid veekogusid on seevastu suhteliselt vähe.

Toote „Spalt Spalter” tootjad (taimekasvatajad) kasvatavad pruulikodade jaoks suurepärase kvaliteediga humalataimi. Spalti humalakasvatuspiirkond kuulub väikeste, aga arvestatavate ja traditsioonirikaste humalapiirkondade hulka. Humalat kasvatatakse selles piirkonnas juba rohkem kui 1 000 aastat. Spalti linna humalale on omistatud maailma vanim kvaliteedimärk. Spalti humalakasvatajate kvaliteediteadlikkuse tunnustamise märgiks andis Eichstätti vürstpiiskop Philipp von Pappenheim selle märgi Spalti linnale 1538. aastal. Juba keskajal oli humal „Spalt Spalter” nõutud kaup. Spalti kasvatuspiirkonna aroomihumala hõrgud sordid sobivad suurepäraselt kvaliteetõllede valmistamiseks (Barth, Klinke, Schmidt Der Grosse Hopfenatlas (Suur õlleatlas), lk 115 jj).

Tähelepanuväärne on intensiivse aroomiga sordi „Spalter” kasvatamise traditsioon. Kõnealune sort on üks Saazi piirkonna humalasortidest (Spalter, Tettnanger, Saazer), mida Spalti piirkonnas on kasvatatud sajandeid ja mida ka tänapäeval kasvatatakse vaid eranditult Spalti kasvatuspiirkonnas. Tänu kliimale ja geoloogilisele omapärale on siin kohalikust sordist arenenud kogu piirkonnas kasvatatav sort. Kloonaretuse meetodi kasutamisega on humala kvaliteeti, terviklikkust ja aroomi pidevalt parandatud. Spalti piirkonna soodsad kasvutingimused ja sajandite jooksul täiustunud oskusteave on aidanud kaasa sellele, et selles piirkonnas on kujunenud kogu maailmas ainulaadne aroomihumala sort, millel on kõrgeim rahvusvaheline maine ning mida juhtivad õlletehased hindavad kvaliteetõllede pruulimisel väga, sest see annab lõpptootele erilise väljakujunenud maitse.

5.2. Toote eripära:

Toote „Spalt Spalter” ainulaadsuse aluseks on mulla- ja klimaatiliste tingimuste põhjal kujunenud erilised kasvatustingimused. Just selliste tingimuste tõttu ei oleks toote „Spalt Spalter” muudes piirkondades kasvatamisel võimalik saavutada sama kvaliteeti ja saagikust. Mulla- ja ilmastikutingimused mõjutavad oluliselt humala toimeaine kujunemist ja taime kasvu. Tootele „Spalt Spalter” on iseloomulikud selle eriti hõrgud aroomiained. Mürtseenisisaldus on 20–35 %. Sellele sordile on iseloomulik on ka farneseeni suur sisaldus (10–20 %), mis muudest kasvatuspiirkondadest pärit aroomihumalatel puudub. Suur farneseenisisaldus koos vähese alfa-kibeainete (2,5–5,5 %) ja beetahapetega (3,0–5,0 %) moodustab humalasordi „Spalt Spalter” aroomi ainulaadsuse, mida ei ole võimalik teiste sortidega segi ajada. Seosest kasvatustingimuste ja sellest tulenevate iseloomulike tunnustega ilmneb, miks saab kaitstud päritolutunnusega kaitsta üksnes toodet „Spalt Spalter”.

Tänu piirkonna mullatingimustele ja erilisest kliimast (keskmiselt 1 700 tundi päikesepaistet/üksnes 650 mm sademeid aastas) tingitud farneseenisisaldusele eristub toode „Spalt Spalter” enamikust muudest humalasortidest ja -päritoludest. Lisaks sellele on tootele „Spalt Spalter” iseloomulik intensiivne ja hõrk humalaaroom, mida kirjeldatakse lillelise, puuviljase ja vürtsikana. Sellest humalasordist pruulitud õlu on harmooniliselt lõpetatud ning lõhn püsivalt täiusliku ja maheda intensiivsusega (vt CMA (Centrale Marketing-Gesellschaft der deutschen Agrarwirtschaft m.b.H) koostatud sordiraamatut õllesordi headuse ja pruulimise analüüside kohta).

Toode „Spalt Spalter” on mitmesugustel messidel ja näitustel alati häid tulemusi saavutanud. Saksa humalasortide olulisimate kvaliteeditunnuste hulgas on toode „Spalt Spalter” esmaklassilise aroomiga sort. Aroomi- ja üldomaduste tõttu on toode „Spalt Spalter” arvukatel näitustel saavutanud kõige kõrgemaid tunnustusi.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Spalti piirkonna mullad, pehme kliima ja kohalike humalakasvatajate sajandite jooksul täiustunud oskusteave on aidanud kaasa, et selles piirkonnas on kujunenud kogu maailmas ainulaadne aroomihumala sort, mida tänapäevalgi kasvatatakse peaaegu eranditult Spalti piirkonnas ning mida rahvusvaheliselt kõrgelt hinnatakse valmis õlles väljakujunenud erilise maitse pärast.

Spalti endise viinamarjakasvatuspiirkonna klimaatilised tingimused (keskmiselt 1 700 tundi päikesepaistet ning üksnes 650 mm sademeid aastas) avaldavad mõju humalataimedele, mis juurduvad hästi sealsetel liivastel muldadel. Toote „Spalt Spalter” omapära on (vt 5.2 Toote eripära) tingitud Spalti kasvatuspiirkonna erilistest looduslikest tingimustest.

Spalti kasvatuspiirkonna erilised looduslikud tingimused (keskmine sademete hulk, temperatuur, mullaprofiil, kõrgus merepinnast, päikesepaiste kestus ja veega varustatus väikestest voolava veega veekogudest) tagavad kõnealuses piirkonnas kasvatatava humalasordi „Spalt Spalter” kvaliteedi ja väärtuse ainulaadsuse. Spalti piirkonna humalakasvatuse tingimused erinevad muude humalakasvatuspiirkondade peamistest kasvatustingimustest (nagu näiteks muud kivimikompleksid või mulla koostis, päikesepaiste lühem aeg või künklikul maastikul puuduvad orud).

Päritolutõend

Humalatootjad on kokku leppinud tootmise organiseerimise ja kvaliteedi kontrollimise ühised kriteeriumid, mis on kehtestatud neutraalse kvaliteedihindamise töörühma (Arbeitsgruppe neutrale Qualitätsfeststellung) suunistes. Kõik turu koostööpartnerid tunnustavad tulemusi. Neutraalne kvaliteedihindamine, päritolu ja jälgitavust tõendav dokumentatsioon ning humala traditsiooniline kvaliteedimärk on päritolupiirkondade eristamise kindel tagatis. Tootja kaalub, märgistab ja pitseerib (kinnitab plommiga) toodetud humalasaagi kontrollijate juuresolekul. Tootja koostab saatedokumendi humalakäbide arvu, kaalu ja päritolu kohta.

Sertifitseerimisametnikud pitseerivad toote „Spalt Spalter” ettenähtud põhimõtete kohaselt humalajahutushallides või humalakasvatusettevõttes. Ilma pitseerimisdokumendita ei saa humalat kasutada edasiseks töötlemiseks ega saata turule.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Väljaanne Markenblatt, 1. köide, 7. jaanuar 2011, osa 7c, lk 490.

http://www.register.dpma.de/dpmaregister/geo/detail.pdfdownload/17400

(1) ELT L 93, 31.3.2006, lk 12.